### NN 60/2017 (23.6.2017.), Odluka o proširenju primjene Standard Cost Model (SCM) metodologije za mjerenje i ciljano smanjenje administrativnog opterećenja gospodarstva

VLADA REPUBLIKE HRVATSKE

1366

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14 i 93/16), a u vezi s točkom 4. Nacionalnog programa reformi 2017., klase: 022-03/17-07/47, urboja: 50301-25/05-17-3, od 27. travnja 2017. godine, Vlada Republike Hrvatske je na sjednici održanoj 21. lipnja 2017. godine donijela

ODLUKU

O PROŠIRENJU PRIMJENE STANDARD COST MODEL (SCM) METODOLOGIJE ZA MJERENJE I CILJANO SMANJENJE ADMINISTRATIVNOG OPTEREĆENJA GOSPODARSTVA

I.

Ovom Odlukom određuje se obveza primjene Standard Cost Model (SCM) metodologije u postupku mjerenja i smanjenja administrativnog opterećenja gospodarstva, s ciljem poticanja rasterećenja gospodarstva i tržišne konkurencije.

II.

Ovom Odlukom obvezuju se tijela državne uprave nadležna za područje financija, pravosuđa, unutarnjih poslova, graditeljstva i prostornoga uređenja, zaštite okoliša i energetike, zdravstva, poljoprivrede, turizma, socijalne politike, mora, prometa i infrastrukture, znanosti i obrazovanja, kulture, mjeriteljstva te statistike (u daljnjem tekstu: nadležna tijela) u okviru svojeg djelokruga do 10. srpnja 2017. godine popisati sve zakonske i podzakonske akte, odnosno sve administrativne obveze koje utječu na gospodarsko poslovanje i uvjete pristupa tržištu usluga te visine svih kazni za poduzetnike.

Od obveze iz stavka 1. ove točke izuzeta su zakonodavna područja koja su bila obuhvaćena Akcijskim planom za administrativno rasterećenje gospodarstva od 5. siječnja 2017. godine.

III.

Nadležna tijela obvezuju se do 30. studenoga 2017. godine u područjima iz točke II. ove Odluke provesti cjelokupno mjerenje administrativnog opterećenja temeljem SCM metodologije, sukladno SCM priručniku i standardiziranom obrascu za SCM mjerenje koji su objavljeni na mrežnim stranicama Ministarstva gospodarstva, poduzetništva i obrta.

Mjerenje administrativnog opterećenja uključuje savjetovanje s poslovnim sektorom, kroz minimalno dvije radionice i pet pojedinačnih razgovora s poslovnim subjektima, radi prikupljanja podataka o troškovima vremena i naknadama temeljem administrativnih obveza. Savjetovanje s poslovnim sektorom nadležna tijela obvezna su provesti do 30. rujna 2017. godine.

IV.

Državni zavod za statistiku obvezuje se nadležnim tijelima dostaviti raspoložive podatke za provedbu SCM mjerenja na njihov zahtjev.

V.

Ministarstvo gospodarstva, poduzetništva i obrta obvezuje se koordinirati postupak SCM mjerenja s nadležnim tijelima, organizirati edukaciju za nadležna tijela i pružanje tehničke podrške tijekom provedbe mjerenja.

VI.

Temeljem dobivenih rezultata SCM mjerenja, nadležna tijela se obvezuju, u suradnji s Ministarstvom gospodarstva, poduzetništva i obrta, do 31. prosinca 2017. godine u okviru zakonodavnih područja iz točke II. ove Odluke, utvrditi prijedloge mjera za smanjenje administrativnog opterećenja gospodarstva za minimalno 30%.

Iznimke od stavka 1. ove točke moguće su ukoliko nadležna tijela rezultatima SCM mjerenja dokažu kako se više od 70% izmjerenog administrativnog opterećenja odnosi na obveze i troškove koje proizlaze iz zakonodavstva Europske unije ili međunarodnog prava.

U slučaju iznimke iz stavka 2. ove točke smanjenje administrativnog opterećenja gospodarstva može se provesti samo kroz administrativne obveze koje nisu predmet prenošenja zakonodavstva Europske unije u nacionalno zakonodavstvo ili međunarodnog prava.

VII.

Prijedlozi mjera za smanjenje administrativnog opterećenja gospodarstva moraju uključivati razvoj digitaliziranih procesa i postupaka.

VIII.

Sredstva potrebna za osiguravanje edukacije za nadležna tijela i pružanje tehničke podrške tijekom provedbe mjerenja planirana su u Državnom proračunu Republike Hrvatske za 2017. godinu i projekcijama za 2018. i 2019. godinu na pozicijama Ministarstva gospodarstva, poduzetništva i obrta.

IX.

Ministarstvo gospodarstvo, poduzetništva i obrta obvezuje se na podnošenje izvješća Vladi Republike Hrvatske kroz Akcijski plan za administrativno rasterećenje gospodarstva najkasnije do 28. veljače 2018. godine.

X.

Zadužuje se Ministarstvo gospodarstva, poduzetništva i obrta da o donošenju ove Odluke izvijesti nadležna tijela iz točke II. ove Odluke.

XI.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/17-04/224
 Urbroj: 50301-25/05-17-2
 Zagreb, 21. lipnja 2017.

Predsjednik
 mr. sc. Andrej Plenković, v. r.